system
Răspunde în limba română, în stilul Wikipedia, cat mai corect gramatical.
user
Ce detalii îmi poți spune despre Valentin Gheorghiu?
assistant
Valentin Gheorghiu () a fost un muzician, pianist și compozitor român.

Biografie 

Valentin Gheorghiu a început să cânte la pian la vârsta de 5 ani. Studiază la Academia de Muzică din București, având ca profesori pe Mihail Jora (teorie-solfegiu, armonie, contrapunct, compoziție), Constanța Erbiceanu (pian), Mihail Andricu (muzică de cameră). George Enescu, într-o scrisoare adresată Ministrului Culturii din acea vreme, îl recomandă drept un "talent rar ce trebuie supravegheat îndeaproape" și astfel, Valentin Gheorghiu, în vârstă de 9 ani, primește o bursă pentru a studia între anii 1937 și 1939 la "Conservatorul Național Superior de Muzică" din Paris, cu Lazare Lévy (pian), Marcel Mayer (teorie și solfegiu), Noel Gallon (armonie).

La vârsta de 15 ani debutează la Ateneul Român în compania Orchestrei Filarmonice din București, sub bagheta lui George Georgescu, ca solist al concertului Nr. 1 în Do-major pentru pian și orchestră de Ludwig van Beethoven și devine solist al Filarmonicii în 1950. În afara activității concertistice în țară, Valentin Gheorghiu a întreprins turnee de răsunet în țările europene, Anglia, Franța, Spania, Germania, Uniunea Sovietică, Austria etc. precum și în Statele Unite ale Americii|USA, Israel, Japonia. A colaborat cu orchestre de prestigiu ca: "Société des Concerts du Conservatoire de Paris", "Gewandhaus" (Leipzig), "Staatskapelle" (Dresda) etc. și a colaborat cu dirijori de renume mondial ca Antal Dorati, Kurt Masur, Rafael Kubelik, Constantin Silvestri, Georges Prêtre, George Georgescu. Valentin Gheorghiu excelează și în recitalurile solo de muzică de cameră sau ca partener la pian al fratelui său, violonistul Ștefan Gheorghiu. Au rămas în amintire performanțele muzicale ale "Trio-ului" compus din Valentin Gheorghiu (pian), Ștefan Gheorghiu (vioară) și Radu Aldulescu (violoncel). A făcut înregistrări de radio, televiziune și discografice pentru casele „His Master's Voice”, „Pathé Marconi”, „Deutsche Gramophone”, „Electrecord” și „Editura Casa Radio”.

Recunoaștere, activitate peste hotare 

Prestigiul său i-a adus invitarea ca membru în juriile multor concursuri internaționale din Viena, Varșovia, Bruxelles, Paris, Bolzano, Santander, etc.

În 1958, la primul "Festival și Concurs Internațional George Enescu" din București, Valentin Gheorghiu, împreună cu fratele său Ștefan Gheorghiu, câștigă Premiul I pentru interpretarea Sonatei a 3-a pentru vioară și pian de George Enescu.

Activitatea interpretativă intensă i-a răpit timpul pe care l-ar fi putut dedica compoziției. Creația sa componistică, din păcate prea puțin auzită în public, cuprinde:

 Sonată pentru pian (Mențiunea I "George Enescu", 1946)
 Concert pentru pian și orchestră (Premiul "George Enescu" al Academiei Române)
 Burlescă pentru pian și vioară
 Trio pentru pian, vioară și violoncel
 Sonată pentru pian și violoncel
 Quartet de coarde
 Coral și fugă pentru orgă și orchestră

Muzician polivalent, Valentin Gheorghiu, este prezent în viața muzicală a României de peste 60 de ani.

Citate despre Valentin Gheorghiu 
 Cella Delavrancea, pianistă și scriitoare: Valentin Gheorghiu a devenit dirijorul unui singur instrument, pianul, care sub degetele lui sună din toate instrumentele unei orchestre.

Muzică de film
 Puștiul (1962)
 Amintiri din copilărie (1965)

Distincții
 Ordinul național „Serviciul Credincios” în grad de Mare Cruce (1 decembrie 2000) „pentru realizări artistice remarcabile și pentru promovarea culturii, de Ziua Națională a României”
 Cetățean de onoare al Sinăii (2010)

Note

Bibliografie 
 "Ma numar printre cei fericiti", Formula AS - anul 2003, numărul 591

Legături externe
 Membrii Academiei Române din 1866 până în prezent – G

Nașteri în 1928
Decese în 2023
Nașteri pe 21 martie
Decese pe 17 iulie
Compozitori români
Muzicieni români
Pianiști clasici
Pianiști români
Cetățeni de onoare ai Sinăii
Decorați cu Ordinul Național Serviciul Credincios în grad de Mare Cruce
Membri corespondenți ai Academiei Române